As kind het dit maar moeilik gegaan met my. Ek het by my ouma grootge­word en sy was ’n absolute plesier. Sy was nederig en het altyd ’n stukkie brood gehad wat sy alte gretig met ander wou deel. Dit is waar ek morele waardes kon leer.
Maar iewers in die lewe het ek die pad byster geraak. Ek het vir jare in Johannesburg gewoon en dit was ’n belewenis. Ek het begin uithang met hoogmoedige sosiale vlinders, want ek wou die “It Boy” wees. Ek het my begin versuip aan alkohol en nog slenters.
Ek het met die elite uitgehang en ’n lewe gelei wat ek nie meer kon bekostig nie. Ek was baie depressief, want die skuldeisers het letterlik daag­liks aan my deur geklop.
Ek sou drie-uur in die oggend wakker word en die strate in vaar op soek na ’n dop om die babbelas oor te maak. Die windgat façade was my skild, maar diep binne my het dit gekreun van die pyn en ellende.
My werk was in gedrang, want ek het elke oggend soos ’n vaatjie geruik waar ek by ’n call centre gewerk het. Niemand kon my verstaan nie, want niemand het geweet waardeur ek regtig gaan nie. Ek was in ’n dorre woestyn met geen oase in sig nie.
Doen iets vir ’n ander mens, bid en waardeer meer en jy sal minder stres. Ek kruip, kniel en bly biddend met die hoop dat ek weer eendag op my voete sal kan staan.
'n Mens het 'n sterk hart nodig om al die uitdagings van die lewe aan te durf! Vertel ons jou storie oor daai keer toe jy 'n sterk hart nodig gehad het en jy kan R1 000 wen!